Det er blevet sværere for nordjyderne at få hjemmehjælp. Der spares flere hundrede millioner kroner på området i Nordjylland.

10 ud af 11 nordjyske kommuner sparer på serviceområdet, og det betyder, at det i næsten hele Nordjylland er blevet sværere at få hjemmehjælp. Det siger formanden for de nordjyske kommuner og borgmester i Mariagerfjord Kommune, Hans Christian Maarup (S) til NORDJYSKE. Besparelserne betyder også, at nordjyderne kommer til at vente længere og længere på at få deres sag behandlet af en kommune. I alt bruges der i år flere hundrede millioner kroner mindre på serviceområdet i Nordjylland end i 2009. Ifølge en ny opgørelse, som Kommunernes Landsforening har lavet, er serviceudgifterne faldet fra 2009 til 2011 i alle nordjyske kommuner bortset fra Brønderslev. I Frederikshavn Kommune er faldet på hele fem procent. Næststørst besparelser på servicen har Rebild med 4,4 %, efterfulgt af Mariagerfjord og Læsø med henholdsvis 4,2 og 3,9 %. Thisted har sparet tre %, Vesthimmerland 2,9 og Morsø 1,4. Aalborg bruger i år 1,3 %. mindre på service, mens Hjørring reducerer udgifterne med 0,9 og Jammerbugt med 0,6 %.